Jann Sjursen (KD), 2004-02-19:
Indledningsvis vil jeg naturligvis lykønske både den tilbageholdte dansker på Guantánamobasen med, at der nu er sket en afklaring i vedkommendes situation, og selvfølgelig også regeringen med, at de bestræbelser, man har gjort sig for at få en afklaring på den tilbageholdte danskers situation, nu har båret frugt, uanset at vi ikke kender alle mellemregningerne, men må afvente et møde i Det Udenrigspolitiske Nævn. Jeg vil også godt sige, at Kristendemokraterne på intet tidspunkt i processen har haft grund til at betvivle regeringens vedholdende indsats for at skabe den afklaring
Det har været vores holdning hele vejen igennem, det gælder for enhver retsstat, at sådan må det være.
Det synes jeg er noget vrøvl at møde op med i en så alvorlig debat.
Det ville svare til, at vi beskyldte regeringen for, at den var skadefro, fordi man kunne komme med lige præcis den meddelelse i dag.
Det synes jeg egentlig er debatten uværdigt, for det er en principiel og også ganske alvorlig situation, vi står i,
ikke blot fordi der fortsat er 600 tilbageholdte fanger på Guantánamobasen, men fordi USA som Danmarks nære allierede, som verdens eneste tilbageværende supermagt, i spørgsmålet om de tilbageholdte fanger på Guantánamobasen mere opfører sig som en bananrepublik end som en egentlig retsstat.
Det er det reelle problem, der tilbagestår i den alvorlige situation, vi har haft i over 2 år nu med de tilbageholdte.
USA's holdning i den her sag har ladet meget tilbage at ønske, og den er katastrofal for hele det internationale retssamfund, fordi USA jo på mange måder sætter normer og standarder i den internationale debat, også når det gælder spørgsmål om overholdelse af menneskerettigheder og folkeretten.
Det er sådan set meget tankevækkende, at en del af de gange, vi bragte det tema på bane, spørgsmålet om, hvordan man behandler oppositionelle kræfter i de pågældende lande, blev vi mødt med spørgsmålet om, hvad USA gør på Guantánamobasen. Det er derfor, at sagen om Guantánamo og behandlingen af de over 600 tilbageværende fanger er så alvorlig ikke blot for de konkrete fanger, som altså ikke får deres sag prøvet ved en domstol, men på grund af den virkning, den har på de mange lande, vi fra dansk side rundtomkring i verden ønsker skal fremme demokrati og menneskerettigheder, og som bl.a. med det eksempel, det dårlige eksempel, USA har udvist i denne her sammenhæng, får mulighed for at krybe i skjul med hensyn til at feje for egen dør, når det gælder overholdelsen af fundamentale retsprincipper.
Derfor vil regeringen ikke få ro i denne sag i den forstand, at nu er den klaret, og sagen er lukket, i og med at den danske fange bliver frigivet.
Det er den ikke.
Den danske regering har et ansvar, ikke for alle de statsborgere, der sidder på Guantánamobasen, men for at bringe spørgsmålet op i den internationale debat og holde USA ansvarlig for, at man i denne her sammenhæng ikke overholder almindelig lov og orden, sådan som det ellers er så vigtigt for regeringen at sikre, når det gælder danske statsborgere og det, der sker i vort eget land.
Derfor er Kristendemokraterne medforslagsstiller til det forslag til vedtagelse, som tidligere i debatten er blevet fremsat af hr. Jeppe Kofod på vegne af en række partier, et forslag, som mere direkte retter kritikken derhen, hvor den må rettes, nemlig mod USA, af hvem vi måtte forvente mere og bedre i denne sammenhæng.
Vi håber, at regeringen fortsat vil lade USA sætte under pres i denne sag, fordi der er meget på spil, ikke blot i forhold til de 600 tilbageværende fanger på Guantánamobasen, men også i forhold til, hvilken standard der bliver sat internationalt, når det gælder lov og orden.